Justin Bieber vra die jawoord | Maroela Media
Hailey Baldwin in Maart vanjaar tydens die iHeartRadio-musiektoekennings by The Forum in Kalifornië. (Photo by Jordan Strauss/Invision/AP)
Tienerharte wêreldwyd is gebreek toe die Kanadese popster Justin Bieber Saterdag sy Amerikaanse meisie, die model Hailey Baldwin, gevra het om te trou.
Bieber (24) en Baldwin (21), dogter van akteur Stephen Baldwin en broerskind van akteur Alec Baldwin, was saam met vakansie toe hy die ring aan haar vinger gesteek het.
Die nuuswebwerwe CNN en E! News het gerugte oor die paartjie se verlowing bevestig. Bieber se ouers het ook die verlowing op sosiale media bevestig.
"Onbeskryflik trots! Opgewonde oor die volgende hoofstuk," het Jeremy Bieber, die "Baby"-sanger se pa, by 'n foto van sy seun op Instagram geskryf. Pattie Mallette, Bieber se ma, het ook haar opgewondenheid met 'n inskrywing op Twitter bevestig.
Die vermaakwebwerf TMZ berig twee ooggetuies wat teenwoordig was tydens die verlowing by 'n oord in die Bahamas het gesê restaurantgangers was aan't salsadans toe Bieber se sekuriteitspan almal versoek het om hul fone weg te bêre aangesien iets spesiaals binnekort sou gebeur. Bieber het glo op een knie afgesak en die groot vraag voor almal gevra.
Bieber en Baldwin is onlangs herenig nadat hulle in 2016 ook 'n paartjie was, maar uitmekaar is toe Bieber met die popsangeres, Selena Gomez, uitgegaan het.